‘ચાંદલિયો’ લોકગીતની એક પંક્તિમાં એવું લખ્યું છે કે ‘જેઠ મારો ચાંપલિયાનો છોડ જો, દેરાણી ચાંપલિયા કેરી પાંદડી, નણંદ મારી વાડી માયલી વેલ્ય જો, નણદોઇ મારો વાડી માયલો મોરલો’ મહત્ત્વની વાત એ લોકગીતની આ પંક્તિ જ ખોટી છાપવામાં આવી છે. ભાષા નિષ્ણાતો કહે છે આ પંક્તિની જગ્યાએ ખરેખર સાચી પંક્તિ ‘જેઠ મારો અષાઢિલો મેઘ જો, જેઠાણી ઝબૂકે વાદળ વીજળી, દેર મારો ચાંપલિયાનો છોડ જો, દેરાણી ચાંપલિયા કેરી પાંદડી’ એવી છે. આમ, પાઠ્ય પુસ્તક મંડળના સત્તાધીશો લોકગીત છાપવામાં વચ્ચેની પંક્તિઓ ભૂલી ગયા હતા. આશ્ચર્યની વાત એ કે બોર્ડના એક્સપર્ટ શિક્ષકો દ્વારા જે પેપર કાઢવામાં આવ્યું તેમાં પણ ભૂલવાળા લોકગીતમાંથી પ્રશ્ન પૂછવામાં આવ્યો હતો. જે પ્રશ્ન પૂછાયો તેના ચારેય વૈકલ્પિક જવાબો ખોટા આપવામાં આવ્યા હતા. હાલ તો પરિણામ જાહેર કરી દેવાયું છે. ગુજરાતી વિષયમાં એક લાખ વિદ્યાર્થીઓને નાપાસ જાહેર કરાયા છે. પાઠ્ય પુસ્તક મંડળના સત્તાધીશો કહે છે નવી આવૃત્તિમાં સુધારો કરી દેવાયો છે. પરીક્ષા સચિવ કહે છે એક જેવા સાચા જવાબો આવતા હોય તેમાં બોર્ડ દ્વારા ગુણ આપી દેવામાં આવે છે.